LidanRubinov/Halacha-QA huggingface dataset:
שאלה: זוגיות: חבר שלי הוא אדם מאמין, הוא חובש כיפה, מתפלל ובאמת משתדל להקפיד על מצוות. מגיוסו לצבא הוא התחיל (לא בלב שלם ולא מרצון) להקפיד פחות, שהוא נמצא בצבא למשל הוא לא חובש כיפה. יש לציין שהוא בקבע כבר שלוש שנים. הכרנו דרך הצבא ולכן הוא לא נראה לי דתי מאד, כי הוא היה בתקופה לא חזקה מבחינה דתית, ולכן הרשתי לעצמי להמשך אליו ולהמשיך את הקשר. אני בחורה שומרת כשרות וחגים. אני מצליחה לקבל את הדת שלו ומחזקת אותו להניח תפילין ולהתפלל אך אני אינני מתחזקת, אני עושה את זה כי חשוב לי האושר שלו. לאחרונה הוא החליט שהוא צריך מישהי שתחזק אותו ומכיוון שאני אינני דתיה, נוצרה בעיה מבחינתו. חשוב לי לציין שני דברים: 1. אנחנו מאד אוהבים ואני באמת מרגישה בלב שלם שנועדנו להיות ביחד וזה פשוט משמיים, אני יודעת שהוא אוהב אותי ולא רוצה לעזוב אותי. 2. אנחנו ביחד שלושה חודשים כך לדעתי יש לפנינו עוד הרבה זמן ובזמן שיבוא אני אוכל להתחזק, אבל אני רוצה שזה יבוא מעצמי ולא בגלל שאני מפחדת שהוא יעזוב אותי.אבל הדבר יקח זמן כי לא גדלתי בבית דתי ואני לא מכירה את החיים האלה, לצערי. לכן אני לא יכולה פשוט לשנות את עצמי, זה תהליך ארוך שאני צריכה לעבור. אבל במשך התהליך אני צריכה אותו שיחזק אותי ויתמוך בי. מה לדעתך אני צריכה להגיד לו והאם לדעתך זה קשר שצריך להמשיך?
תשובה: אי אפשר לבנות חיי משפחה טובים לאורך זמן כאשר יש פער של דעות בין בני הזוג. ולכן עליך לשמוע ממקור מוסמך מה המשמעות של חיים של אמונה ומצוות ולשקול אם את מוכנה ורוצה את הכיוון הזה. אם את תתרשמי שהכיוון הזה מדבר אליך יש טעם להמשיך את הקשר. אני מציע שתבקשי מהחבר שלך שיפגיש אותך עם אישיות רבנית שתציג לפניך את העולם הדתי ותוכלי לבחון את רצונך.
שאלה: אמירת פסוקים בברכת כוהנים: האם מותר לומר פסוקים הכתובים בסידור במהלך ברכת הכוהנים, כמו כן האם מותר לומר את הטבת החלום המצוינת בסידור (גם בברכת כוהנים)? מדובר לפי מנהג הספרדים.
תשובה: מותר. אולם למעשה אין אפשרות לומר את הפסוקים תוך כדי שמיעת הברכה וכנראה הם מותאמים לנעימה שליותה את ברכת הכהנים ויש בתי כנסת אשכנזים שניתן לשמוע אותה בחגים. עדיף אפוא להתרכז ולבקש שהיא תועיל לחלום.
שאלה: לשון הרע מקרוב משפחה?: אני נזהרת מלשון הרע, אבל לפעמים יש מקרים שבהם אדם קרוב אלי ממשפחתי כגון אימי, אחותי הרוצות לספר לי מקרה שבו פגעו בהן מאוד, ואני נמצאת בדילמה, האם להקשיב לאותו סיפור שיכיל בבירור לשון הרע ע"מ שיוכלו להוציא ול"פרוק" את הכאב מליבן, כאשר אני יודעת בבירור שהן יספרו עוד פעם את הסיפור לאדם אחר. מצד שני אני לא רוצה לפגוע באימי,כאשר אני לא מקשיבה לה. אני מבינה שלפעמים אדם צריך שיקשיבו לכאביו, ולכן אני לא יודעת האם מותר לי להקשיב, מה עלי לעשות?
תשובה: החפץ חיים מחדש שניתן לספר דבר רע בכדי להתמודד עם פגיעה שפגעו בך. זה נקרא לשון הרע לצורך שהוא מותר. אולם ודאי שההיתר הוא רק כשעל ידי הסיפור האדם יצליח לתמודד ולקבל תמיכה רגשית ממי שהוא שומע את סיפורו. לכן מותר לאישה לספר לבעלה את העובר עליה. אולם ההיתר אינו גורף אלא רק כפי הצורך בחינת דאגה בלב איש ישיחנה. במקום שאימא מספרת דברים רעים ללא תועלת ניתן להעיר על כך בצורה מנומסת. צורת ההערה תהיה בצורה שאומרת "אימא הרי את אתמול לימדת אותי לא לראות את הרע אצל אחרים ולא לספר עליהם". או להתחמק בצורה אלגנטית "אמא אין לי חשק לשמוע דברים רעים על אנשים, אני רוצה להיות שמחה וטובת לב וזה הורס לי את היום".
שאלה: אבלות ושבת חתן: אני בשנת אבל, והוזמנתי לשבת חתן. האם מותר לי להתארח בשבת?
תשובה: מותר לך להשתתף בתפילה, אבל אסור לך לשבת בסעודה ובקידוש שעושים בשבת זו, שדינן כסעודת רעות.
שאלה: הובלת כלה לחופה ע"י אביה?: האם יש מניע הלכתי שהורי הכלה (האב והאם) ילוו את הכלה והורי החתן (האב והאם) ילוו את החתן בדרך לחופה, ולא שתי האמהות את הכלה כנהוג?
תשובה: מנהג ארץ ישראל שהאבות מלווים את החתן, והאמהות מלוות את הכלה. מנהג חוץ-לארץ שההורים מלוים את בנם. בארץ ישראל צריך לנהוג כמנהג ארץ ישראל, אבל אם זה עלול לגרום למריבה, עדיף שכל זוג הורים ילוו את ילדם.
שאלה: חולה כשליח ציבור ביום כיפור: האם אפשר למנות אדם שחייב לאכול מסיבה רפואית כשליח ציבור ביום כיפור?
תשובה: מותר.
שאלה: הבדלה במוצאי יום כיפור ללא נר: ערכנו תפילה ביום כיפור לכלל הציבור בישוב, ובנעילה הגיעו מאות אנשים אשר לצערנו אינם פוקדים את ביהכנ"ס בימים אחרים. על מנת לזכותם בהבדלה ערכנו הבדלה מיד לאחר תקיעת השופר. מכיוון שלא היה בידנו נר ששבת או נר אחר, ערכנו את ההבדלה רק על יין. האם יצאנו ידי חובת הבדלה? האם יצא שכרנו בהפסדנו והיה עדיף לא לעשות הבדלה כלל אם אין נר?
תשובה: זיכיתם אותם במצוות הבדלה, מפני שהסמכת ברכת הנר במוצאי יום-כיפור להבדלה זהו דין לכתחילה בלבד, ואם אין נר ורוצים לעשות הבדלה, אפשר לעשותה ללא הנר.
שאלה: השכרת דירה לתאילנדים - המשך: מדוע הרב כתב שאסור להשכיר דירה לתאילנדים? ראיתי בחידושי הריטב"א שר"ת תירץ שהסיבה שנוהגים להשכיר לגויים בית דירה זה משום שבימינו אין הם רגילים להכניס לבתיהם ע"ז.
תשובה: דברי רבינו-תם הם ביחס לנוצרים שחיו שם, שלפי שיטת התוספות הם אינם עובדי עבודה זרה גמורה. וגם מה שהם מכניסים צורת שתי וערב, זה לסגולה ושמירה, אבל לא לצורך עבודה. לכן רבינו-תם הולך לשיטתו. חשוב לציין שהרמב"ם חולק על התוספות, וסובר שהנצרות היא עבודה זרה גמורה. אבל התאילנדים, עד כמה שידוע לי, גם בזמן הזה הם מכניסים לבתיהם פסלים שהם משתחווים להם ועובדים אותם.
שאלה: הסכך בסוכה: בבנית הסוכה אני רוצה שהסכך לא יעוף אני רוצה לשים אותו בין קרשים לאורך ולרוחב שיחזיקו אותו ואת הקרשים לקשור לסוכה (מדובר על ארבעה קרשים ושישה לרוחב בסוכה של 3 2 מטר). האם מותר?
תשובה: יש מן הראשונים שאסרו להעמיד ולחזק את הסכך בדבר שאינו ראוי לסיכוך. השולחן ערוך והספרדים אינם חוששים לזה. לאשכנזים, פסק המשנה ברורה שלכתחילה ראוי להחמיר, אבל אם הוא במקום בו ללא חיזוק כזה הסכך יעוף, מותר להעמיד בדבר שאינו ראוי לסיכוך. מכל מקום, עדיף לחזק בחוטי פשתן.
שאלה: מצטער פטור מן הסוכה: בשנה שעברה בניתי סוכה ולמרות המאמצים הגדולים שעשיתי בשביל שאוכל לישון בה לא הצלחתי להרדם (א. אני איסטניס ב. אני גר בישוב פתוח וחששתי מחרקים והחיות שמצויות שם) עד שהתייאשתי ונסעתי לבית הורי שגרים רחוק ממני (אני בצפון הארץ והם במרכז) האם גם השנה אני צריך ליסוע להורים בשביל לקיים מצוה זו?
תשובה: אם אינך יכול להרדם בסוכה אתה פטור מלישון בה. עם זאת תנסה בכל זאת לישון בסוכה אולי תצליח.
שאלה: לא זוכר על הדוכן בע"פ את מודים דרבנן: בבית הכנסת שלי לא תולים אף כרזה ברכה קישוט על הקירות. כאשר אני עולה לדוכן לברכת כהנים אני לא זוכר בע"פ את מודים דרבנן. האם אני יכול לחזור בלחש על מה שאני שומע מהחזן, שהרי אין זה מודים דרבנן, או לא לומר כלום כי הוא מוציא אותי?
תשובה: אינך יכול לומר מודים עם הש"ץ. לכן תדפיס לך על פתק קטן את נוסח מודים דרבנן, ותניח אותו בכיס הטלית שלך, ולפני העליה לדוכן תניח אותו בכיס מכנסיך, ותאמר ממנו מודים דרבנן.
שאלה: עניית "ברוך הוא וברוך שמו": מדוע עניית "ברוך הוא וברוך שמו" בחזרת הש"ץ איננה הפסק?
תשובה: מפני שזהו צורך הברכה, וזו לא ברכה שיוצאים בה ידי חובה.
שאלה: הרב קוק מול הרב סולובייצ יק: במה מתבטא ההבדל בין תפיסתו של הראי"ה לשיטת הרב סולובייצי ק (אם אפשר להפנות למאמרים בנושא אני אודה לכם מאוד)?
תשובה: אני לא מומחה לשיטת הרב סולובייצ'יק. אולם ממה שידוע לי אצל הרב סולובייצ'יק יש דגש רק לנפש האדם לרגשותיו ולדילמות שהוא מצוי בהם. אצל הרב סולבייצי'ק יתכן שיהיה סתירה בין הרגשות הטבעיים האנושיים לבין הציווי האלוקי. ודאי שגם אצל הרב סולבייצ'יק הציווי האלוקי מכריע וגובר על הרגשות האנושיים. אולם הרב סולבייצ'יק רואה באישיות האדם יצירה שעומדת בפני עצמה ומתמודדת אל מול הנוכחות האלוקית. בדרך זו הרב סולבייצ'יק מחד נותן מקום לתרבות החופשית מערבית אולם יחד איתה הוא מפתח דיאלוג אל מול ציווי התורה. הרב סולבייצ'יק מנסה לראות בתורה גם יסודות נפשיים המתאימים לרוח האדם החופשית. בכך הוא ממשיך את משנתו של הרש"ר הירש. מול זאת שיטתו של מרן הרב לראות את הכל ממקורו של הקודש. גם אישיותו של האדם ממקור הקודש היא. והדבר העיקרי באדם זו הנשמה לא הנפש והרגש. גם הרב עושה מאמצים להראות איך התורה גם בונה את עולם הרגש. אולם אצל הרב קוק הדברים מבוארים לא בדרך של העמדת האדם אל מול האלוקות אלא דווקא להראות את האחדות וההרמוניה שיש אצל מי שקשור לקב"ה. ודאי שיש עוד רבות לעניין בנושא זה. ונכתבו על כך ספרים שלמים (למשל, של הרב יובל שרלו).
שאלה: כי פנה יום: במהלך תפילת נעילה בעת אמירת הפיוט "פתח לנו שער בעת נעילת שער כי פנה יום", אמר מישהו שאסור לומר "פנה" כי היום עוד לא פנה וזה שקר. וגם המשנה ברורה כתב שצריך להקפיד לומר את זה לפני שקיעה כי אומרים בבית הבא "היום יפנה" וזה שקר אם הוא כבר פנה. האם צריך לומר בבית הראשון גם "כי יפנה" או "כי פונה"?
תשובה: לדעתי אין בעיה בנוסח, מפני ש"פנה" אין פירושו שהלך ונגמר היום, אלא פירושו שסמוך לסוף היום, כמו שאנחנו אומרים 'לפנות ערב' שפירושו סמוך לערב. וכמו שכתוב בתורה "יומת המת", והרי הוא לא מת? אלא זו דרך הדיבור. ומה שכתוב בבית השני זה אכן מדויק כדברי המשנה ברורה, כי מדברים ממש על העתיד-"יפנה".
שאלה: חשש גזל במקום ציבורי: האם יש חשש גזל במקרים הבאים: 1. אדם הולך ברחוב וצריך להתפנות. האם מותר להכנס לתחנת דלק, סניף בנק, בית כנסת או כל מוסד פרטי ציבורי אחר גם אם אינו לקוח ואינו קונה שם? 2. עברתי דירה לפני חודשיים. והשארתי במקלט של הדירה הקודמת מס חפצים שלא העלתי אותם על ההובלה אז. כשבאתי לקחת אותם כעת בלילה הדלקתי את האור ורק אחרי זה חשבתי שבעצם זה על חשבון דיירי הבנין ללא בקשת רשות.
תשובה: 1. אין מקפידים על כך, ומותר. 2. אם גרת שם וכל רצונך הוא להוציא את חפציך-מותר, אבל אם אתה נכנס לבית זר סתם בשביל לקרוא מכתב באור חדר המדרגות, זו ודאי לא מידת חסידות.
שאלה: ברכה אחרונה על ארוחה: ברצוני לשאול האם אחרי ארוחה שאני אוכל ללא לחם וללא מיני מזונות (למשל, כשיש לי בצלחת ירקות מבושלים ובשר) אני בכל זאת צריך לברך ברכה "מעין שלוש" או מספיק "בורא נפשות"?
תשובה: רק בורא נפשות. הרב רואי מרגלית.
שאלה: מחילה לגנב: לפני כשבוע נגנב ממני מכשיר הטלפון הנייד ומאז אינני יכולה להשתחרר מריגשות טינה קשים כלפי הגנב. על אף שאני אומרת מדי יום לפני קריאת שמע שעל המיטה: " הריני מוחל. ולא יענש שום אדם בסיבתי", אני מוצאת שקשה לי מאוד להתכוון בדברים אלו, ואינני חושבת שאני יכולה באמת לסלוח לגנב, וכל שכן לקוות שלא יענש. האם עליי להמשיך ולהגיד משפטים אלו לפני קריאת שמע אף על פי שאינני שלמה איתם כלל וכלל? כיצד התורה מתייחסת לשאלת סליחה לגנבים אשר אינם מביעים חרטה על מעשיהם?
תשובה: אמירת "הריני מוחל" שלפני קריאת-שמע לא מכוונת כלפי מי שהזיק אותך בממון, שאינך צריכה למחול לו עד שיחזיר את הממון, אלא כוונתה למי שפגע בכבודך וכדומה.
שאלה: יום כיפור: האם אפשר להפעיל מכשירים עם בטריות ביום כיפור?
תשובה: לא. הרב רואי מרגלית.
שאלה: כבוד לת"ח מסוימים?: רציתי לשאול את הרב לגבי יחס לתלמידי חכמים שלפי דעתי הם יודעי תורה וחיים חיים מנוגדים לתורה, למשל (איני יכול שלא להשתמש בשמות אבל אנסה למרות שהדוגמאות הם ברורות מאוד) מצב שרבנים אישרו הסכמים (למשל אוסלו) ישבו בממשלה וכשראו את התוצאות למעשיהם לא ביקשו סליחה או ניסו אילו לפעול נגד החלטותיהם בעבר, וכיום לא פעלו מי יודע מה נגד הפינוי (כמו רוב רובם של הרבנים) ואפילו עכשיו "שוקלים" על להיכנס קואליציה עם שרון, והרי הפינוי היה מנוגד לתורה, איך אדם יכול לקרוא לעצמו רב כשהוא לא עושה משהו שהתורה אומרת לעשות?! איך יכול להיות שהגענו למצב שיש שמועות על רבנים שהיכו, איך רב יכול להתחבק עם חייל שפינה אותו שכשהחייל המפנה הוא בגדר של אונס, והנאנס מחבקו?! היו לי המון וויכוחים עם חברים ורמי"ם אם אני צריך לכבד אדם כזה משום שהוא יודע תורה או לא, (ישנה נפקא מינא מכאן האם אני צריך לכבד איש אמונה נוצרי רק בגלל שהוא יודע יותר ממני תורה?!).
תשובה: : אני לא יודע בדיוק למה אתה רומז. ברור שתלמיד חכם שלא הולך לפי דרך התורה אין מצווה לכבדו והרי הוא מחלל ה' יותר ממי שלא למד תורה. אלישע בן אבויה ששנה ופירש הוחרם והוצא מכלל ישראל. רק רבי מאיר ביכולותיו האדירות המשיך להיות קשור אליו וניסה להחזירו בתשובה. אולם זו דרכו המיוחדת של רבי מאיר שלא יכלו חבירו לעמוד על דעתו. אולם עד שאנו קובעים שתלמיד חכם נוהג כנגד התורה זה צריך הכרעה על ידי גדולי ישראל. לא בכל דבר שיש מחלוקת ואפילו כשרוב גדולי ישראל אומרים דבר אחד אין זה אומר שהמיעוט נהפך להיות כזקן ממרא. כיום אין לנו גדר של זקן ממרא. גם בנוגע להסכם אוסלו וכן בנוגע להחרבת הישובים בעזה היו תלמידי חכמים שסברו שאין בכך איסור תורה. גם את תלמידי החכמים האלו מצווה לכבדם. בוודאי שתלמידי חכמים שחיבקו את חיילי צה"ל אין להוציא אותם מכלל ישראל ומצווה לכבדם. אתה באופן אישי ודאי יכול להלחם בעד עמדת הרבנים האחרים שהרי הם הרבנים המקובלים עליך והם מבחינתך מורי ההוראה. אולם לא בגלל מחלוקת בין תלמידי חכמים נבטל את כבוד תלמידי החכמים. הגזמת בהשווה שבין נוצרי קתולי לבין רבני ישראל. במקרה שרב אומר שלמרות שהוא נגד הפינוי הוא מזלזל בכך והוא פועל כנגד התורה כאן אין מקום לכבוד. יש לנו להיזהר בגחלתן של תלמידי חכמים.
שאלה: הדסים עם הכשר מזויף: רכשתי הדסים הנושאים את השם "אדרת", שעליהם הכשר של הרב וייס מכפר הרא"ה. ביום שישי קיבלתי הודעה מהרבנות הראשית שהרב וייס מודיע כי הכשר זה הוא מזויף, והוא לא נתן הכשר על כך. שאלתי: האם לאחר בדיקה שההדס כשר (משולש ובעל שיעור מתאים) ניתן להשתמש בו או שיש לחשוש לבעיות נוספות (כגון שההדסים גזולים וכו )?
תשובה: אם ההדס משולש כהלכה הוא כשר. אך אם הוא גזול הוא לא כשר. השאלה היא האם יש לחוש לגזל?
שאלה: הדרך ללמוד את  קול הנבואה  של הרב  הנזיר : ברצוני לשאול מספר שאלות בנוגע לספר קול הנבואה של הרב דוד כהן (הנזיר). א. האם ישנם ספרי פילוסופיה (אריסטו, אפלטון וכדומה) שצריך ללמוד על מנת להבין בצורה טובה יותר את הספר? ואם כן: אילו ספרים? האם זה צריך להיות תחת הדרכת רב? ב. האם נכתבו ספרים על קול הנבואה? (כמבוא לספר או כהסבר ממשי לספר)
תשובה: קול הנבואה הוא ספר עמוק. מצד אחד הוא מבוא למחשבת ישראל ולחכמה הפנימית ומאידך יש צורך בידע פילוסופי מסוים כדי להבינו. נסה ללומדו כמות שהוא. לא ידוע לי על ספר מבוא מתאים לקול הנבואה.
שאלה: סכך סוכה השזור בפשתן: פרט לסכך המשווק על ידי נחלים, קיים סכך קנים השזור בחוטי פשתן. בעבר היה הכשר מעולה לסכך העשוי מרצועות דקות של דיקט שהיה שזור בחוטי כותנה. משום מה נטען היום שאין להשתמש בסכך הקנים האמור, בגלל חוטי הפשתן שבו. האם יש ממש בטיעון זה ומדוע? מה השתנה מאז שניתן הכשר לסכך הדיקט?
תשובה: מי הפוסק הפוסל סכך השזור בחוטי פשתן? ומה הם נימוקיו?. מה שידוע לי הוא שהריטב"א סוכה יג, כתב שאם המעמיד את הסכך פסול רק מדרבנן הסכך כשר לכתחילה בפרט שעצם דין דבר המעמיד אינו אסור מהתורה, ויש פוסקים המכשירים דבר המעמיד אפילו מדרבנן.
שאלה: אהבת ארץ ישראל: במהלך הקיץ האחרון למדתי להכיר במסירות נפש של רבים למען ארץ ישראל ואני עצמי השתתפתי במחאות מאורגנות כדי לבטל את הגזירה אבל עדיין, אני מתבוננת סביבי ומרגישה שהנני רחוקה מאהבת הארץ. יש לי עוד דברים רבים לעבוד עליהם והנני עושה השתדלות (אהבת ישראל, תיקון המידות, עבודת השם וכו ) אבל נתקנאיתי באהבתם של רבים את הארץ וזה מטריד אותי מאוד במיוחד לאור העובדה שבזה מתעסקים הרבה עכשיו. רציתי לדעת כיצד ניתן לאהוב את ארץ ישראל?
תשובה: הקנאה שלך הינה קנאה חיובית. אולם הקנאה צריכה רק לעודד אותך להשקיע עוד בדברים טובים. כל העבודה שלך להוסיף אהבה למידות לישראל לה' הכל ענין אחד. את צריכה ללמוד שכל האהבות האלו קשורות אחת בשניה. המקור לכל היא אהבת ה' אהבת הקודש. ברגע שכל חיינו יהיו סביב אהבת האידאל העליון אהבת הקודש נהיה מלאים מכל דבר שקשור לקודש זה. את צריכה ללמוד את ענין ארץ ישראל ואת היכולת שלנו לזכות להתקרב להשראת שכינה רק מכוחה של הארץ. ברמת הרגש יש להתבוננן רבות ולמיין איך הארץ היא ממש מזרימה לנו חיים והיא דומה לאהבתינו את משפחתינו וחברינו. הארץ מזרימה לנו חיים. בברכת אהבת הארץ.
שאלה: מדוע לא נכתבים ספרים?: כידוע,נתעוררו הרבה ויכוחים ומחלוקות במחנה הדתי לאומי תורני. באחד הויכוחים שלי עם חבר הוא אמר לי שלצד מסויים אין מה להגיד בענייני אמונה, והעובדה היא שמאותו צד לא נכתבו ספרים ואילו בצד השני ישנם רבנים שמוציאים המון ספרים. כמובן שאמרתי לו שאלו שטויות, אך כל הזמן עמדה לי השאלה הזאת בפנים:מדוע אין לנו ספרים? כשחברים שלי שואלים מהי עמדת הרב לגבי הגירוש האחרון אני מפנה אותם לאתר ולשו"ת באתר. וכשאני שואל אותם, הם מוציאים לי ספר שדרכו הם מבררים את דרכם. אולי כל מה שכתבתי אינו נכון, וכעת נכתבים ספרים, אך אם לא נכתבים כעת ספרים, אני חושב שזה מאד חבל ושזה פספוס גדול. איני מדבר בשם עצמי, לכן הרשיתי לעצמי לכתוב את השאלה בקשה הזו.
תשובה: אתה צודק. צריך אתה לפנות לרבנים שאתה מחשיב את דעתם ולבקש מהם לכתוב את דעתם בצורה רחבה ומפורטת עד כדי כך שיצאו הדברים לכדי חיבור רחב עם בירורים רחבים. אם יש לך חברים שכישרוניים בכתיבה אתה יכול לשלוח אותם לרבנים והם יסכמו את התורה שבעל פה של הרבנים וכך יהיה קל יותר להוציא את דברי התורה בכתובים. והצלחה להפצת תורת אמת.
שאלה: באור מילות התפילה: מה צריך לכוון הראשונה ( מה הכוונה פירוש המילים)? למה חותמים דוקא מגן אברהם? מה ההבדל בברכת חונן הדעת (נוסח אשכנז) בין דעה לבינה להשכל?
תשובה: צריך לכון שהקדוש ברוך הוא משפיע ברכה, הוא מנהיג אותנו ואת אבות האומה השאר מה שכתוב, קונה הכל פרשו בורא הכל. רש"י בראשית יב, א. מביא שנאמר לאברהם והיה ברכה, בך יחתמו את הברכה. ובגור אריה מסביר שהעניין שכח הבנים נובע מהאב, ולכן גם יצחק ויעקב באים מכח אברהם. ולהגיד שני אבות יש כלל שאין חותמים בשניים.דעת זה שכל, בינה להבין דבר מתוך דבר, מהר"ל. נראה לי שהשכל זה התחברות לדברים מקביל לדעה לדעת נוסח ספרד. הרב אברהם פרל
שאלה: עליה לתורה בגיל 18: אני בן 18 ולא עליתי לתורה בגיל 13 בטקס בר מצווה, עם חלוף השנים הגעתי למסקנה שעשיתי טעות. ושאלתי היא כזאת האם אני יכול לעלות לתורה בגיל 18? אם כן מה עלי לעשות?
תשובה: הזיק היהודי שנדלק בך הינו זיק קדוש ובודאי שאל תתעלם ממנו. בכדי לעלות לתורה רצוי שתפנה לבית הכנסת הקרוב למקום מגוריך ותתענין מי הגבאי. ממנו תבקש שיקשר בינך לבין מישהו מן המנין שילמד אותך את ברכות התורה. לאחר שתדע אותם אתה יכול לעלות שם לתורה. באם אתה נתקל בבעיה אנו נוכל לעזור ליצור קשר זה.
שאלה: זריזים מקדימים: הפרי מגדים כותב על דיברי המהרי"ל שבמוצאי יו"כ מיד יזדרז להתחיל את בנית הסוכה, וכותב בפמ"ג שלמחרת יבנה את רובה. האם זה המלצה כדי להקל על האדם, או שזה חיוב, ואם זה חיוב אזי מה הענין בזה?
תשובה: זהו אינו חיוב, אלא שראוי לעשות כך בשביל להראות את חביבות המצוה בעיניו.
שאלה: עליית כל הנערים: א.האם בברכת כל הנערים - שעולים לקריאת התורה בשמחת תורה אף ילדים קטנים שלא יודעים לקרוא, יש אפשר שגם בנות קטנות יהיו על הבימה? ב.האם יש ענין לעלות גם תינוקות בני יומם?
תשובה: עליית "כל הנערים" נועדה לחנך ולחבב את התורה על הילדים. מסיבה זו אין צורך להעלות בנות או ילדים שטרם הגיעו לגיל חינוך.
שאלה: חולקים על הרב צבי יהודה?: הרב צבי יהודה פסק שאין שום היתר לערבוביא של בנים ובנות (יעויין בספר "חסד נעורייך" של הרב אבינר שליט"א). ולכאורה הרב חולק על הרב צבי יהודה, כשהוא פוסק שמותר לצאת להגשמה מעורבת וכן שאין בעיה בהעברת שיחות כשהבנים רואים את הבנות ולהיפך (בספר "חסד נעורייך" מובא שרבינו העביר שיחה כשהבנים היו בחדר נפרד מהבנות, והחדר היה פתוח לארכו ועם כל זאת רבינו אמר שזה אסור, והפעם ההיא הייתה מיוחדת).
תשובה: אתה מביא רק צד אחד ברב צבי יהודה. אני מציע לך שתשאל את הרב דרוקמן בנושא זה. ידוע שהוא היה מזכ"ל בני עקיבא והרב צבי יהודה תמך ועודד אותו בכך. הרב צבי יהודה זצ"ל רצה להשריש את יסודות הקדושה והצניעות באומה. משום כך הוא לא נתן ולו בצורה קטנה שום מקום לקשר ועירבוב בין בנים לבנות. כך הדריך אולם לא פירש האם הנהגותיו הם מצד הדין או מצד הנהגת חסידות שגם בה יש הוראות. בשאלה כיצד לתקן וכיצד להנהיג את הציבור בפועל הוא שלח את תלמידיו ומהם אנו שצריכם ללמוד כיצד בפועל להנהיג את הציבור. אני לא זכיתי להיות שנים רבות במחיצת הרב צבי יהודה. אולם גם מהמעט שהייתי  כשלוש שנים  הבנתי שהדברים מורכבים יותר. שוב אני חוזר שאני לא דוגל בתנועה מעורבת לכתחילה. אולם מאידך יש ללמוד מה מותר מה אסור. מה הדרכה מצד הדין ומה מצד מידת חסידות, מה לכתחילה ומה דיעבד ומה לכתחילה שבדיעבד.
שאלה: שטיפת ירקות בשבת: האם מותר להשרות במים וחומץ חסה,פטרוליזה,בצל ירוק וכוסברה בשבת?
תשובה: מותר, כמו שמותר לשטוף את כל הירקות בשבת.
שאלה: בורר בקופסת שימורים: בשבת, כשאנו פותחים קופסאות שימורים של טונה ותירס, באיזה אופן אפשר להוציא את השמן מהטונה או את המים של התירס, כדי לא להכשל באיסור בורר?
תשובה: לספרדים, אין בהוצאת דבר גושי מתוך נוזל משום איסור בורר, משום שהם סוברים שהנוזל עומד בפני עצמו והמאכל הגושי עומד בפני עצמו. אבל לאשכנזים, גם במצב כזה יש איסור בורר, ולכן יוציא את הדג והשמן מתוך הנוזל, ולא יוציא את הנוזל החוצה.
שאלה: יש היתר למריחת קרם בשבת?: מזה מספר שנים שאני סובלת מאסטמה של העור, דבר המתבטא בגירודים רבים שפעמים רבות מעירים אותי באמצע הלילה מרוב כאב. בעבר נאלצתי לשפוך מים לוהטים על רגליי כדי להסיר את הכאב ובכדי לא לפצוע את עצמי. עם זאת, מריחה רבה של קרם גוף עוזרת לי להרגיע את בעיית הגירוד. לפני כשנה נודע לי שיש איסור למרוח קרם בשבת, ומאז בשבתות אני סובלת רבות ולא ישנה שבתות רבות בגלל הכאב. פניתי לרופא וזה הביא לי כדורים שגרמו לי לעייפות רבה ולא הרגשתי כל שיפור ולכן הפסקתי את נטילתן. האם ניתן להתיר לי למרוח קרם גוף בשבת בגלל הכאב הממושך שגורם לי לחוסר שינה? הכאב הוא בלתי נסבל וללא מריחת הקרם לאחר שבת רגליי פצועות וחבולות מהגירודים הממושכים!
תשובה: אם הקרם הינו נוזלי, דהיינו: שאם תשפכי אותו לצלחת הוא יתפשט לכל כיוון, מותר למרוח אותו בשבת, ואין בזה משום ממרח. אבל אם הוא יותר מוצק, אסור למרוח אותו בשבת. מותר למרוח ישירות מהשפופרת על המקומות המגרדים, אבל לא למרוח את הקרם עם היד. כמו כן, אם אפשר לערב את הקרם במים על-מנת שיהיה נוזלי לפני המריחה, הרי שאפשר למרחו בשבת, וכדלעיל.
שאלה: נוסח שונה משל הציבור: אני מתפלל בנוסח ספרד במנין עם חזן נוסח אשכנז. האם אני צריך להקדים עלינו לשבח לשיר של יום ופיטום הקטורת כמנהג החזן, או להמשיך להתפלל כסדר מנהגי ורק לעצור לקדישים לפי קצב החזן?
תשובה: "עלינו" היא אחת מהתפילות שכתוב עליה בהלכה שיש לאומרה עם הציבור, לכן תגיד אותה עם הציבור, ואחר-כך תמשיך לפי נוסחך.
שאלה: נעלים של נפטר: מה מקור המנהג לא להעביר נעלים של נפטר? האם מותר להשתמש בנעלים שהנפטר קנה אך לא השתמש בהם בכלל (הנעלים חדשות בקופסא עם התוית עליהם)?
תשובה: המקור ספר חסידים תנד, הובא בגשר החיים עמוד צב, מותר לנעול נעליים חדשות, שכן נעליים שלא הלך בהם הנפטר בחוליו, ולא לבש תוך שלושים יום פשוט שמותר ללבוש, כמבואר בהערה שם. הרב אברהם פרל
שאלה: הלולבים הקנרים השנה - המשך: בשאלה 15080 הרב פסק להקל השנה בשימוש בלולבים קנרים. רציתי לשאול: לאחר סיקור שווקים קצר שלי ביום שישי נוכחתי שמחיר הלולבים השנה זהה למחיר שבכל שנה, אם כן האם עדיין שייכת הקולא בעניינם?
תשובה: אם המחירים שווים לשנה שעברה אין צורך לחפש לולבים אחרים ומכיון שדעתו של הגר"מ פינשטין לא הייתה נוחה מהלולב הקנרי למרות שפוסקים אחרים הכשירוהו עדיף ליטול לולב שגם הגרמ"פ מסכים לו. כנראה שגם האיומים למעט בקנית לולבים והצעות אלטנרטיביות תרמו להורדת המחירים.
שאלה: כמה שאלות בעניני תפילה: אני חוזר בתשובה וישנן מס שאלות שהייתי מעוניין להבין. ראשית למיטב ידיעתי השפה שבה יש להתפלל הינה שפת הקודש אם כן מדוע נוהגים לומר קדיש בארמית ומדוע לא משנים את הנוסח לעברית? מדוע ישנה חלוקה של קדיש,חצי קדיש וקדיש יתום? מדוע הרמב"ם אינו מציין את היותנו עם סגולה בי"ג העיקרים? מדוע אין הכוהנים מברכים שלא עשני ישראל כשם שישראל שמברכים שלא עשני אישה?
תשובה: יש שמסבירים שלגודל מעלת הקדיש היו המלאכים מנסים להפריע לתפילה להתקבל, ולכן אומרים בלשון ארמית שאין המלאכים מבינים בה. או שנתקן בארמית שזה שפה שבזמן התקנה גם עמי הארץ הבינו, ואין לשנות דברים מהשפה שתוקן, שכן תרגום הוא לא מדויק, ולא תמיד מכיל אותם משמעויות שיש בשפה השנייה. בנוי גם על תוספות ברכות דף ג, ועוד מקורות. חצי קדיש הוא להפריד בין דברים שונים, קדיש שלם הוא שתתקבל נתפילה ונאמר אחרי שמונה עשרה, בשחרית יש צד לומר שאשרי ובא לציון שייכים לשמונה עשרה, קדיש יתום להעלות נשמות נפטרים, קדיש דרבנן אחרי לימוד. נראה לי שהרמב"ם אולי מבין שענין עם ישראל הוא בשביל לשמור התורה, ולא מתיחס לסגולה הפנימית שקיימת בלי שמירת תורה, שזה יותר דגש בהולכים לפי הסוד, ונראה לי שהאומרים יגדל באמת הולכים בשיטה אחרת שפע נבואתו נתנו לאנשי סגולתו, וזה הכוזרי שסגולת עם ישראל מתבטאת בנבואה. יישר כח שבאמת בזכות השאלה שמתי לב שביגדל מופיע סגולת עם ישראל. נראה לי שברכה שלא עשני ישראל לא שייך לברך, הוא יהודי ובנוסף כהן, מה שאין כן שאר הברכות שייך לומר שלא, והסיבה שאומרים שלא עשני ולא בצורה חיובית, כבר פורשה במפרשי שולחן ערוך סימן מו נדמה לי. הרב אברהם פרל.
שאלה: סכות: א. לגבי שיטת המג א בתחילת סי תר"ל בלבוד. האם מדובר דוקא בקנים עומדים או גם בשוכבים. ב. למעשה, אם אני משתמש בקנים שוכבים, כמה דפנות צריך לסוכה?
תשובה: א. גם כך וגם כך. ב. כמו בכל סוכה.
שאלה: יחוד עם העוזרת הגויה: יש לנו בבית עוזרת גויה, וכשאני נשאר לבד בבית אני נמצא איתה. האם יש בזה איסור ייחוד, מדובר בעוזרת גויה כבת 40 בערך שמתלבשת לא צנוע. מדובר כשאני לא יוכל להסביר לאמא שיש בזה איסור. מה לעשות?
תשובה: תשאיר את דלת הכניסה לא נעולה, ואל תהיה איתה באותו חדר.
שאלה: מותר לפרק סוכה בחול המועד?: האם ישנה בעיה לפרק סכך מסוכה באמצע חול המועד ולהחזירו שוב לאחר מכן? (אנו נוסעים לטייל ונצטרך את הסכך לסוכה שנקים במקום).
תשובה: מותר לפרק ולהרכיב שוב.
שאלה: ברכה על עוגת גבינה: איזו ברכה צריך לברך על עוגת גבינה שיש בה רק 4 כפות קמח, שהכל או מזונות?
תשובה: אם הם ניתנים רק לשם בסיס או לצורך דיבוק וכדומה, מברכים על העוגה "שהכל". אבל אם הם נותנים טעם משמעותי, אף-על-פי שהכמות קטנה, מברכים "מזונות".
שאלה: השיר "זכרני נא": התווכחתי עם חבר שלי לגבי השיר זכרני נא. הוא טוען שזה לא מוסרי לשיר על הרג בני אדם למרות שצריך לנקום בהם, הטענה שלו שלא צריך לשיר על זה. מה דעת הרב בעניין?
תשובה: פסוק זה מופיע בכתבי הקודש, כמו עוד פסוקים המדברים על נקמה: "הרנינו גוים עמו כי דם עבדיו יקום". והנקמה שמדובר בפסוקים אלו זו הנקמה שהקב"ה יעשה ברשעים, אין מדובר על חפים מפשע. הנקמה ברשעים וביעור הרע בעולם זו טובת העולם, וכנראה שכתבי הקודש מראים לנו איך אנחנו צריכים להתנהג אליהם. לכן אין בעיה לשיר את זה, שיר שכוונתו שהקב"ה יבער את הרשעות מהעולם.
שאלה: יותר גדולים מנחמה לייבוביץ?: בתשובתו כתב הרב שהחשש הוא משום רפורמה ומשום פריצת גדר, שנשים רוצות לשנות ורוצות לחדש לשם החידוש. אך במידה ואני מרגיש רצון לכבד את אמי, ודבר זה נובע מרצוני האישי ולא משום רצון האישה לחידוש או משום רצון לרפורמה כלשהי, האם יש בעיה בכך?
תשובה: במחילה, איני מבין על מה האם מתעקשת? המזמן פותח ואומר ברשות מרנן ורבנן ורבותי, אם אמו היא גם מורתו (והיום ב"ה יש אמהות רבות כאלו) הרי הוא כלולה בכלל מרנן ורבותי. לשם מה לייחד אותה במיוחד? לשם השויון הצעתי שלא ייחד גם את האב אלא יכלול את כולם בכלל מרנן ורבותי. אם האם עומדת בכל זאת על הצורך להזכיר אותה במיוחד כוונתה אינה לשם שמים אלא לשם ניגוח ולכן לענ"ד אין לשתף אתה פעולה בניצול ברכת המזון למטרות אחרות. אם רצונך האישי לעשות נחת רוח לאמך למרות אי הנחת הכללית לשם מה אתה פונה אלי? כרב אני רואה את הנולד שתפילות וברכות ינוצלו לשמה של האישה ולא לשמה של תורה וחושש מפני מדרון חלקלק שלא נוכל לעוצרו. למדתי תורה מפי המורה הגדולה נחמה לייבוביץ' היא גם אכלה בביתי והמזמן לא ייחד אותה במיוחד. משיחות שהיו לי אתה ידוע לי שהיא הייתה נפגעת משינוי כזה, האם אמך מורה גדולה יותר מהמורה הגדולה נחמה?.
שאלה: חיבור סכך לסוכה עם אזיקונים: האם מותר לחבר את הסכך עם אזיקונים וחוט בלאי ישירות לסוכה עצמה זאת אומרת לדפנות העליונות שלה?
תשובה: אם הסכך עלול לעוף ברוח מצויה אין לחברו באזיקוני פלסטיק כי הם מעמיד בדבר הפסול לסכך.